***Монгол Улсын Их Хурлын 2012 оны намрын ээлжит чуулганы Хууль зүйн байнгын хорооны 10 дугаар сарын 05-ны өдөр (Баасан гариг)-ийн хуралдаан 09 цаг 50 минутад Төрийн ордны “А” танхимд эхлэв.***

 Байнгын хорооны дарга, Улсын Их Хурлын гишүүн Ш.Түвдэндорж ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл зохих 16 гишүүнээс 11 гишүүн ирж, 68.7 хувийн ирцтэй байв. Үүнд:*

 ***Чөлөөтэй:*** О.Баасанхүү, З.Баянсэлэнгэ, С.Баярцогт, Р.Гончигдорж.

 ***Өвчтэй:*** Ч.Сайханбилэг.

 ***Улсын Дээд шүүхийн шүүгчид нэр дэвшигчдийг танилцуулах тухай.***

 Хэлэлцэж буй асуудалтай холбогдуулан Улсын Дээд шүүхийн ерөнхий шүүгч, Шүүхийн ерөнхий зөвлөлийн дарга Ц.Зориг, Тамгын газрын дарга Д.Эрдэнэчулуун, нэр дэвшигч Х.Батсүрэн, Х.Сонинбаяр, Хууль зүйн байнгын хорооны референт К.Пүрэвсүрэн нар байлцав.

 Улсын дээд шүүхийн шүүгчид нэр дэвшигчдийн талаарх танилцуулгыг Улсын дээд шүүхийн ерөнхий шүүгч, Шүүхийн ерөнхий зөвлөлийн дарга Ц.Зориг танилцуулав.

 Танилцуулгатай холбогдуулан Улсын Их Хурлын гишүүн С.Эрдэнийн асуусан асуултад нэр дэвшигч Х.Батсүрэн, Х.Сонинбаяр нар хариулав.

 Нэр дэвшигчидтэй холбогдуулан Улсын Их Хурлын гишүүн Ж.Батзандан, С.Эрдэнэ, Л.Цог, Д.Ганбат, Ш.Түвдэндорж нар санал хэлэв.

 Улсын дээд шүүхийн шүүгчид нэр дэвшигчдийг Улсын Их Хурлын чуулганы нэгдсэн хуралдаанд танилцуулахаар тогтов.

 ***Хуралдаан 10 цаг 10 минутад өндөрлөв.***

 ***Тэмдэглэлтэй танилцсан:***

 ХУУЛЬ ЗҮЙН БАЙНГЫН

 ХОРООНЫ ДАРГА Ш.ТҮВДЭНДОРЖ

 ***Тэмдэглэл хөтөлсөн:***

ХУРАЛДААНЫ ТЭМДЭГЛЭЛ ХӨТЛӨГЧ Д.ЭНЭБИШ

 **УЛСЫН ИХ ХУРЛЫН 2012 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 10 ДУГААР САРЫН 05-НЫ**

**ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

***Хуралдаан 9 цаг 50 минутад эхлэв.***

 **Ш.Түвдэндорж:** -Эрхэм гишүүдийн өглөөний амгаланг айлтгая. Байнгын хорооны хурлын ирц 9 гишүүнээр бүрдсэн тул Хууль зүйн байнгын хорооны 2012 оны 10 сарын 5-ны өдрийн хуралдаан нээснийг мэдэгдье.

 Байнгын хорооны хурлаар хэлэлцэх асуудлыг та бүхэнд танилцуулъя. Хэлэлцэх асуудал маань Улсын дээд шүүхийн шүүгчийг Улсын Их Хуралд танилцуулах тухай асуудал байгаа юм. Өөр хэлэлцэх асуудалд санал оруулах гишүүн байна уу? Алга байна. Хэлэлцэх асуудлаа баталъя.

 Хэлэлцэх асуудалд оръё. Улсын дээд шүүхийн шүүгчийг Улсын Их Хуралд танилцуулах тухай асуудал. Энэ асуудлыг Шүүхийн тухай хуулийн 32.2, Улсын Их Хурлын чуулганы хуралдааны дэгийн тухай хуулийн 41 дүгээр зүйлд заасан журмын дагуу Улсын дээд шүүхийн шүүгчдийг Улсын Их Хуралд танилцуулах журамтай байдаг. Энэ журмын дагуу Улсын дээд шүүхийн шүүгчид нэр дэвшигчийн талаарх танилцуулгыг Шүүхийн ерөнхий зөвлөлийн дарга Зориг танилцуулна.

 **Ц.Зориг:** -Эрхэм гишүүдийн энэ өглөөний амар амгаланг айлтгая. Улсын дээд шүүхийн шүүгчийн албан тушаалд нэр дэвшигчийг та бүхэнд танилцуулж байна.

 Нэг дэх нь Хөхийсүрэн овогтой Батсүрэн. 1965 онд Увс аймгийн Улаангом суманд төрсөн. 47 настай, эрэгтэй. Ам бүл 4. Эхнэр, 2 хүүхдийн хамт амьдардаг.

 Батсүрэн нь 1973-1983 онд Хэнтий аймгийн 10 жилийн дунд сургууль, 1984-1989 онд ЗХУ-ын Дотоод явдлын яамны Академи, 1997-1999 онд ХБНГУ-д Их сургуулийг тус тус төгссөн. Эрх зүйч мэргэжилтэй. 1989-1990 онд Хэнтий аймгийн Цагдан сэргийлэх ангид төлөөлөгч, 1990-1995 онд Баянгол дүүргийн Цагдаагийн хэлтэст төлөөлөгч, 2000-2004 онд Шүүхийн ерөнхий зөвлөлд мэргэжилтэн, 2004-2011 онд Нийслэлийн захиргааны хэргийн шүүхийн шүүгч, 2011 оноос тус Шүүхийн Ерөнхий шүүгчээр ажиллаж байна. Мэргэжлээрээ 23 жил, шүүгчээр 8 жил ажиллаж байгаа. Монгол Улсын шүүхийн шүүгчийн гутгаар түшээ зэрэг дэвтэй ийм хүн байна.

 Батсүрэн нь Улсын дээд шүүхийн шүүгчийн албан тушаалд томилуулах тухай саналыг Монгол Улсын Ерөнхийлөгчид өргөн мэдүүлснийг Улсын Их Хуралд танилцуулж байна.

 Хоёр дахь нэр дэвшигч. Хээмчигийн Сонинбаяр. 1961 онд Ховд аймагт төрсөн, 51 настай эмэгтэй. Ам бүл 5, нөхөр хүүхдүүдийн хамт амьдардаг. 1969-1979 онд Ховд аймгийн Булган сумын дунд сургууль, 1980-1985 онд ОХУ-ын Эрхүү хотын Их сургуулийг тус тус төгссөн. Эрх зүйч мэргэжилтэй. Хууль зүйн магистр зэрэгтэй. 1986-1987 онд Налайх дүүргийн шүүхэд дадлагажигч, 1987-1989 онд Налайх дүүргийн Ардын шүүхэд шүүгч, 1989-1991 онд тус шүүхийн дарга, 1991-1993 онд Улаанбаатар хотын Хууль зүйн газарт шүүх хариуцсан зааварлагч, 1993 оны 7 дугаар сараас Нийслэлийн шүүхийн шүүгчээр одоо хүртэл ажиллаж байна. Мэргэжлээрээ 25 жил, шүүгчээр 20 жил ажиллаж байгаа. Монгол Улсын шүүхийн шүүгчийн дэд түшээ зэрэг дэвтэй.

Сонинбаяр нь Улсын дээд шүүхийн шүүгчийн албан тушаалд нэрээ дэвшүүлэн сонгон шалгаруулалтаар эрх зүйн мэдлэг, ажил хэргийн чадварын хувьд шаардлагын түвшинд үнэлгээ авч, хяналтын шатны шүүхийн шүүгчийн албан тушаалд тэнцэнэ гэсэн дүгнэлтийг Шүүхийн мэргэжлийн хороо гаргасан байна.

Тэгэхээр Сонинбаярыг Улсын дээд шүүхийн шүүгчийн албан тушаалд томилуулах тухай саналыг Монгол Улсын Ерөнхийлөгчид өргөн мэдүүлснийг Улсын Их Хуралд танилцуулж байна. Баярлалаа.

**Ш.Түвдэндорж:** -Баярлалаа. Манай өнөөдрийн хуралдаанд Ц.Зориг Улсын дээд шүүхийн ерөнхий шүүгч, Шүүхийн ерөнхий зөвлөлийн дарга, Д.Эрдэнэчулуун Улсын дээд шүүхийн тамгын газрын дарга, Х.Сонинбаяр Улсын дээд шүүхийн шүүгчид нэр дэвшигч, Х.Батсүрэн Улсын дээд шүүхийн шүүгчид нэр дэвшигч ийм хүмүүс оролцож байна.

Ингээд Улсын Их Хурлын чуулганы хуралдааны дэгийн тухай хуулийн 41.3-т заасны дагуу энэ Шүүхийн ерөнхий зөвлөлийн дарга болон нэр дэвшигчдээс Улсын Их Хурлын гишүүд асуух асуулт байвал одоо нэрээ өгнө үү.

Батзандан гишүүн байна, Эрдэнээ гишүүн. Асуух гишүүдийн нэрсийг тасалъя. Ингээд Батзандан гишүүн асуултаа тавина уу?

**Ж.Батзандан:** -Шүүхийн ерөнхий зөвлөл шинэчлэгдэж, бас нэр төртэй хүмүүс орж ирж байгаад бас баяртай байна. Тэгэхээр шинээр Шүүхийн ерөнхий зөвлөлийн бүтэц бүрэлдэхүүнд орж ирж байгаа мэргэжлийн ур чадвартай нөхдүүд та бүхэндээ хандаж нэг зүйлийг хэлье.

7 сарын 1-ний асуудал өнөөдөр хүртэл эцэслэн шийдэгдээгүй байгаа. 7 сарын 1-нд шүүхээс 200 гаруй залуучууд ял авсан. Чулуу шидсэн, чулуу нь бодит хохирол учруулсан уу, үгүй юу гэдгийг шүүх тогтоохгүйгээр 5 жилийн ял өгч байсан. Энийг бид мэднэ.

Өөрөөр хэлбэл 7 сарын 1-тэй холбогдуулж 200 гаруй хүнийг хоморголон ялласан. Олон хүний эрх, эрх чөлөө зөрчигдсөн. Энийг нийгмээрээ бид мэдэж байгаа. Тухайн үеийн Шүүхийн ерөнхий зөвлөлд байсан, Дээд шүүхийн эрүүгийн танхимын дарга байсан нөхдүүдтэй бид уулзаж байхад доод шатны анхан шатны болон дунд шатны шүүхийн байгууллагуудын хууль бус үйл ажиллагааг өөгшүүлсэн байдалтай байсан.

Тэгэхээр энд хүний эрхийн зөрчлийг арилгах, 7 сарын 1-ний хэргээс болж хилсээр хэлмэгдсэн, эрх нь зөрчигдсөн иргэдийн эрхийг сэргээх, цагаатгах ажлыг Улсын дээд шүүх хийнэ гэдэгт би итгэлтэй байгаа. Хүний эрхийг хамгаалах шүүхийн үндсэн үүрэг бол хүний эрхийг хамгаалах, хүний эрх, эрх чөлөөг баталгаажуулах чиглэлд ажиллах үндсэн үүрэгтэй. Тэгэхээр шүүхийн шинээр бий болж байгаа томилогдож байгаа бүтэц бүрэлдэхүүн, энэ чиглэлд анхаарлаа хандуулж ажиллаарай гэж хэлмээр байна.

Тэгээд Сонинбаяр, Батсүрэн шүүгчийг би маш сайн танинаа. Тэгээд ажлын өндөр амжилт хүсэн ерөөе.

**Ш.Түвдэндорж:** -Баярлалаа. Эрдэнээ гишүүн асуулт. Үг хэлэх дараагаар нь.

**С.Эрдэнэ:** -Би зүгээр өнөөдөр мэдээж тодорхой хугацаанд шүүхийн салбарт ажиллаад, туршлага хуримтлуулаад, мэдээж өнөөдөр Дээд шүүхийн шүүгчид нэр дэвших хүртлээ энэ шүүхийн байгууллагад өөрийнхөө хийж бүтээх ажлыг хийж бүтээсэн, ийм хашир туршлагатай улсууд өнөөдөр Дээд шүүхийн шүүгчид нэр дэвшиж байгаа байх аа гэж ингэж бодож байна.

Би өнөөдөр нэг зүйлийг бодож байгаа юм юу вэ гэхээр өнөөдөр Монгол Улсад зөвхөн үнэнийг шүүхээр тогтооно гэсэн ийм зарчим өнөөдөр үйлчилдэг, хуулийн салбарт, ер нь монголын иргэн бүр тэгж ойлгож байгаа.

Тэгээд өнөөдөр Дээд шүүх дээр одоо аливаа ээдрээтэй, маргаантай хэргийн хамгийн эцсийн шийдвэр бол Дээд шүүх дээр гардаг.

Тэгээд Дээд шүүхийн шүүгчийн үүрэг хариуцлагыг би одоо нэр дэвшиж байгаа Сонинбаяр шүүгч, Батсүрэн шүүгч нар яг юу гэж үнэлдэг юм бол оо. Дээд шүүхийн шүүгч бол ер нь одоо шүүх дотроо хамгийн дээд шатны шүүхийн шүүгчид гэж ингэж ойлгогдож байгаа. Тийм учраас та хоёр Дээд шүүхийн шүүгчээр очлоо гэхэд тэнд одоо Дээд шүүхийн шүүгч одоо яг ямар үүрэг хариуцлага хүлээдэг юм.

Ер нь одоо тэнд шийдэгдэж байгаа олон хэргүүд бий. Гэхдээ тэр дотроо аливаа хүнтэй холбоотой асуудал дээр жишээ нь та хоёр ямар нэгэн шийдвэр гаргахдаа чухам одоо асуудалд яаж ханддаг вэ, ямар байр сууринаас ханддаг вэ гэдгээ нэг товчхон хэлж өгөөч ээ л гэсэн ийм асуулт байна. Энэний дараа би саналаа хэлье.

**Ш.Түвдэндорж:** -Нэр дэвшигчид Эрдэнэ гишүүний асуултанд хариулъя.

**Х.Батсүрэн:** -Улсын дээд шүүхийн шүүгчийн ямар үүрэгтэй гэж асууж байна. Тэгэхээр ер нь шүүх бүтцээрээ анхан шат, давж заалдах шат, хяналтын шат гэсэн ийм 3 бүтэцтэй байгаа. Хяналтын шатны шүүх маань эцсийн шийдвэр гаргадаг. Тэгэхээр тэнд анхан болон давж заалдах шатны шүүхэд гарсан аливаа эрх зүйн алдаа, гажуудлыг Дээд шүүх дээр залруулах тийм ийм үүрэгтэй ажиллана.

Хууль ёсны байж, бүх шийдвэр тогтоол, захирамжийг бол хуульд нийцүүлж бүрэн нийцүүлж гарганаа гэдэгт би итгэлтэй байна.

**Ш.Түвдэндорж:** -Баярлалаа. Сонинбаяр. Микрофондоо ойрхон ярь.

**Х.Сонинбаяр:** -...Шүүгч хэргийг үндсэн хууль болон бусад хуульд нийцүүлэн шударгаар шийдвэрлэх ийм эрхэм үүрэгтэй. Нийгэмд шударга ёсыг тогтоох бас өөрийнх нь нийгмийн үүрэг. Энэ үүргээ өөрийн чин шударгаар биелүүлж ажилланаа гэсэн ийм хүсэл эрмэлзэлтэй байгаа.

**Ш.Түвдэндорж:** -Баярлалаа. Хариулт болсон уу.

**С.Эрдэнэ:** -Саналаа хэлчихье.

**Ш.Түвдэндорж:** -Асуулт асууж дууслаа. Одоо Шүүхийн ерөнхий зөвлөлийн дарга болон нэр дэвшигчидтэй холбогдуулан санал хэлэх гишүүд нэрээ өгнө үү. Эрдэнээ гишүүн, Цог гишүүн. Энэ 2 гишүүнээр тасалъя. Эрдэнээ гишүүн үг хэлнэ.

**С.Эрдэнэ:** -Би юуны өмнө бас Зориг шүүгчид хандаж хэлэхэд бол Дээд шүүхийн одоо шүүгчдийг бүрдүүлэх, шүүхийн багийг бүрдүүлэх, тэдний чадварыг, чансаа, хуульчийн мэдлэг боловсрол гээд олон зүйлийг харгалздаг байх. Өнөөдөр бас энэ одоо нэр дэвшиж байгаа 2 хүнийг ч гэсэн оруулж ирэхдээ тэр шалгуураар шалгасан байх аа гэж ингэж бодож байгаа.

Би өнөөдөр Дээд шүүхийн гүйцэтгэх үүргийн хувьд бол цаашдаа улам үүрэг хариуцлага нь нэмэгдэж, нийгэмд шударга ёсыг тогтоох энэ асуудалд бол шүүхийн гүйцэтгэх үүргийг бол би Дээд шүүхийг илүү тодорхойлноо гэж ингэж ойлгодог юм. Мэдээж анхан, дунд шатанд одоо явагдаж байгаа шүүхийн үйл ажиллагаа, процессууд би 100 хувь шударга явдаг гэж хэлж би үнэхээр чадахгүй. Тэнд бол янз бүрийн л алдаа оноо, янз бүрийн л асуудал гардаг.

Өнөөдөр бид нар бас нийгмийн шилжилт маань дөнгөж дуусах шат руугаа явж байж харж байгаа. Шүүгчдийн маань дийлэнх нь одоо бидний ярьдаг нөгөө хуучин социалист нийгэмд, хуучин одоо өөр тогтолцооны үед бэлтгэгдсэн ийм улсууд дийлэнх нь байдаг.

Тэгээд өнөөдөр энэ шилжилтийн явцад энэ зах зээлийн нийгэм, хүний эрх, ардчилал, шударга ёс дээдэлсэн энэ нийгэмд одоо манай шүүгчид нийцэж, ажиллаж одоо л нэг хэвшиж байгаа болов уу гэж би ингэж бодож байгаа. Хуучин арга барилаасаа салаагүй бас олон хүн бий.

Тийм учраас би энд юу хэлэх гээд байгаа юм бэ гэхээр одоо манай нэр дэвшиж байгаа Сонинбаяр, Батсүрэн нар маань энэ Дээд шүүхийн үйл ажиллагааг улам шинэлэг, эрчтэй, хүчтэй хамгийн гол нь шударга байлгахын төлөө ажиллаасай, үнэхээр аливаа шийдвэрийг улс төрийн нөлөө, хэн нэгэн эрх мэдэлтэн, албан тушаалтны нөлөөнд автах замаар биш яг шүүгчийн бие даасан байдлаар асуудалд хандаж, Монгол Улсад шударга ёс, хүний эрх, ардчиллыг дээдэлсэн тэр зарчмыг одоо биелэлээ олоход нь шүүхийн энэ өндөр албан тушаал дээр байгаа хүмүүсүүд өөрсдийнхөө хувь нэмрийг оруулаасай гэж ингэж хүсч байна. Тэгээд одоо та хоёрт амжилт хүсье.

**Ш.Түвдэндорж:** -Эрдэнээ гишүүнд баярлалаа. Цог гишүүн.

**Л.Цог:** -Баярлалаа. Тэгэхээр би энэ нэр дэвшиж байгаа 2 хүнийг дэмжих бодолтой байгаагаа хэлье. Хэн хэн нь шүүхийн ажлын туршлагатай, би ч бас мэдэх юм байна. Болохгүй талгүй гэж бодож байна. Ер нь зүгээр энэ боломжийг ашиглаад нэгэн зүйл хэлье.

Үнэхээр одоо ардчилал гэж, зах зээл гэдэг асуудал өөрөө бие даасан шүүхгүй бол шүүхийн тогтолцоогүй бол шүүхийн эрх мэдэлгүй бол юу ч биш болдгийг бид нар одоо энэ хугацаа харуулж байгаа шүү дээ. Тэгээд би нэг юманд их санаа зовж байгаа. Би мэргэжил нэгтэй хүний хувьд. Энэ ажлыг мэддэг хүний хувьд. Шүүх хараат бус байх явдал тэр болгон биелэхгүй байнаа. Улс төрийн шийд их гаргаж байна. Энэ аюултай үзэгдэл өөрөө эргээд.

Энэ Монголд ер нь ардчилал өөрсөн дээр байхгүйг харуулах ийм юм руу орж мэдэхээр асуудал л даа. Би ялангуяа одоо МАХН-ын дарга Энхбаярыг тойрсон асуудал, холбогдсон асуудалтай бас санаа зовж яваа хүний хувьд энийг хэлмээр байгаа байхгүй юу. Би хэрэг мөрдсөн цагаас нь эхэлж мэдэх юм.

Бас тодорхой өмгөөлж хамгаалж яваа хүний хувьд бол. Дээрээс ингэсэн л гэж хэлэх юм. Тийм байж болохгүй шүү дээ. Хэрэг мөрддөг хүн ч бай, прокурор нь ч бай, шүүгч нь ч бай. Энийг ухаан нь таслан зогсоохын төлөө Дээд шүүхийн дарга байх ёстой гэж бодож байна. Шүүгч болгон байх ёстой гэж бодож байна. Зөвхөн хуулинд л захирагдана шүү дээ.

Бүгд мэдэж байгаа. Амьдрал дээр тэгж чадахгүй байна шүү дээ. Энийг бас анхаарах байх гэж энэ далимдаа хэлье. Ингээд нэр дэвшигчиддээ амжилт хүсье.

**Ш.Түвдэндорж:** -Ганбат гишүүн.

**Д.Ганбат:** -Баярлалаа. Би энэ нэр дэвшээд орж ирж байгаа 2 хүнийг бол дэмжиж байна. Гэхдээ бас нэг зүйлийг хэлж яримаар байна. Шүүхийн ерөнхий зөвлөл гэдэг бол их чухал байгууллагаа. Энэ шүүх засаглал гэдэг бол их чухал зүйл. Гэхдээ өнөөдөр бол манай Монгол Улсад бол ямар байна вэ гэхээр Улаанбаатар хотод 12 настай хүүхэд хичээл сургуульдаа яваад орой ирнэ гэсэн баталгаа байхгүй болчихож.

Мөн оюутан хүн хичээл сургуульдаа яваад ирж байхад гудамжинд тэр золгүй осол гэдэгт өртөж үхэж үрэгдэж байна. Мөн хөдөө орон нутагт бол зүгээр гэртээ байсан хүүхэдтэй эмэгтэйчүүд машинд дайруулж нас барж байна.

Ерөөсөө Монгол Улсын үндсэн хуулинд юу гээд заачихсан байдаг вэ гэхээр та бүхэн бид бүхэн бүгдээрээ мэдэж байгаа. Хүний амьд явах суурь эрхийг баталгаажуулж өгсөн байдаг. Энэ бүхэн дээр та бүхэн их сайхан анхаараарай.

 Нөгөө талаар бол саяхан манай Монгол Улсын Ерөнхийлөгч НҮБ-ын индэр дээрээс хуулийг Монгол Улс дээдэлнээ гээд зарлалаа. Ингээд та бүхэн хуулийг дээдэлж, Монгол Улсад хүний амьд явах суурь эрхийг баталгаажуулж ингэж ажиллахыг та бүхнээс хүсч байна. Баярлалаа.

 **Ш.Түвдэндорж:** -Баярлалаа. Би гишүүнийхээ хувьд бас нэг ганц нэг үг хэлье гэж бодож байгаа юм. Монгол Улсын Ерөнхийлөгчөөс санаачилсан цаазаар авах ялыг байхгүй болгохтой холбоотой хуулийн төсөл өргөн баригдсан байгаа. Энэ дээр мэдээж нэг томоохон асуудал бол Үндсэн хуультай холбоотой асуудал байгаа. Үндсэн хуулин дээр хүний амьд явах эрх гэдгийг хэрвээ цаазаар авах ялаар шийтгэснээс бусад тохиолдолд гэсэн тиймэрхүү агуулгатай үг байдаг. Та бүхэн мэдэж байгаа байх.

Энэ тал дээр бас хуулийн чиглэлээр тайлбар гаргадаг утгаар биш ер нь хуулийн системд томоохон байр суурь эзэлдэг байгууллагын хувьд энэ дээр бас санал онолоо нэгтгэж, энэ хуулийн өөрчлөлтөн дээр хамтарч ажиллана гэж нэгдүгээрт найдаж байна.

Хоёрдугаарт, энэ Улсын Их Хурлын Байнгын хороодод, ер нь Улсын Их Хуралд хандаж гүйцэтгэх засаглалын байгууллагуудаас зарим нэгэн хуулиудын асуудлаар одоо хоёрдмол утгатай ийм нэг мөр тайлбарлаж өгөөч ээ гэсэн. Ялангуяа энэ сонгуулийн хууль болон тулгамдуу яаруу сандруу ийм асуудлууд гардаг. Энэ дээр бол Дээд шүүх бол Монгол Улсад хууль тайлбарлах эрхтэй ганц байгууллага. Энэ тайлбарлах эрх маань одоо яаралтай тайлбарлах асуудал жишээ нь тулгамдчихаад байгаа зүйлүүд одоогийн сонгуулийн, орон нутгийн сонгуулийн хуулин дээр жишээ нь байж байгаа.

Би хоёрхон жишээ хэлчихье. Сонгуулийн хуулин дээр байж байна нэгд. Хоёрдугаарт, манай Авлигатай тэмцэх газраас төрийн байгууллагад, төрийн байрууд байдаг шүү дээ. Төрийн тэр төддүгээр, өддүгээр тэрэн дээр түрээсээр ажиллаж байгаа аж ахуйн нэгжүүдийг дайчлахыг хориглочихсон байгаа.

Тэгэхээр амьдрал дээр жишээ нь Иргэний бүртгэл мэдээллийн улсын төвийн тэнд бол наториат жишээ нь, наториатч юм уу тэр нэг юу олшруулдаг машин ажиллуулдаг нэг цэгийн үйлчилгээ үзүүлдэг ийм газар нь хамт байх нь бол иргэдэд чирэгдэлгүй байх жишээтэй. Зүгээр одоо сургуулийн том Шинжлэх ухааны техникийн их сургуулийн 1 давхарт Голомт банк байрлаж байгаа нь бол бас зүйд нийцэхгүй ч гэдэг юм уу. Тэгэхээр амьдрал дээр иймэрхүү асуудлууд нэлээн манай Хууль зүйн байнгын хороо болон Төрийн байгуулалтын байнгын хороодод ирээд байгаа.

Тэгэхээр энэ асуудлаар хуулийг нэг мөр тайлбарлаж яаралтай өгөхөөр, өгөөч ээ гэсэн ийм бас саналыг энэ дашрамд та бүхэнд дуулгачихъя гэсэн юмаа. Тэгээд өнөө маргаашгүй манай Төрийн байгуулалтын байнгын хороон дээр Бакей, манай Байнгын хорооноос Бакей дарга ороод ирсэн байна. Би нөгөө Дээд шүүхийн тайлбарыг ярьж байна л даа. Өчигдөр бид хоёр ярьсан юм. Хууль зүйн байнгын хороо, Төрийн байгуулалтын байнгын хорооноос та бүхэнд хандаж, ялангуяа тэр орон нутгийн сонгуулийн хуультай нэг тайлбар. Нөгөө Бакей гишүүн юу билээ. Төрийн.

Төсөвт байгууллагын удирдлага гээд заачихсан байгаа. Тэгэхээр жишээ нь сургуулийн захирал, хичээлийн эрхлэгч нь орох уу, үгүй юу гэсэн ингээд энэ хоёрдмол утгатай асуудлыг нэр дэвшилттэй холбоотойгоор асуугаад байгаа юм. Нэр дэвшилт нь өнөөдрөөс эхэлчихсэн. Тэгэхээр энийг бид нар тайлбарлаж болохгүй Улсын Их Хурал. Тэгэхээр Дээд шүүх яаралтай энэ тайлбарыг гаргаж өгвөл их сайн байна гэж та бүхнээс хүсч байна.

Ингээд Улсын Их Хурлын чуулганы хуралдааны дэгийн тухай хуулийн 41.4-т бол энэ Шүүхийн ерөнхий зөвлөлийн гишүүнээр нэр дэвшигчдийн талаар санал хураалт явуулахгүй гэж заасан байдаг. Тэгэхээр одоо Улсын дээд шүүхийн шүүгчид нэр дэвшигчтэй танилцлаа. Баярлалаа.

 Хууль зүйн байнгын хорооны энэ өдрийн хуралдааны хэлэлцэх асуудал дууссан тул Байнгын хорооны хуралдаан хаасныг мэдэгдье.

***Хуралдаан 10 цаг 10 минутад өндөрлөв.***

Соронзон хальснаас буулгасан:

Хуралдааны тэмдэглэл хөтлөгч Д.Энэбиш